**KLAIPĖDOS MIESTO SAVIVALDYBĖS TARYBA**

**MIESTO PLĖTROS IR STRATEGINIO PLANAVIMO KOMITETas**

**POSĖDŽIO PROTOKOLAS**

2021-05-12 Nr. TAR-54

Posėdis vyksta 2021-05-10 (nuotoliniu būdu). Posėdžio pradžia 15.00 val.

Posėdžio pirmininkė – Judita Simonavičiūtė.

Posėdžio sekretorė – Aldutė Meniakina.

Posėdyje dalyvauja komiteto nariai: Elida Mantulova, Vidmantas Dambrauskas, Viktor Senčila, Alina Velykienė, Andrius Petraitis. Nedalyvauja Vidmantas Plečkaitis.

Savivaldybės administracijos darbuotojai: Mantė Černiūtė – Amšiejienė, Indrė Butenienė, Jūratė Sokolova, Elona Jurkevičienė.

UAB Eurointegracijos projektai - projektų vadovė Sofija Kogan.

Regioninės plėtros ekspertas Gediminas Česonis.

 Darbotvarkė patvirtinta (bendru sutarimu):

 1. Dėl savivaldybės draustinių steigimo, jų ribų keitimo ir gamtos paveldo objektų skelbimo savivaldybės saugomais tvarkos aprašo patvirtinimo. Pranešėja M. Černiūtė- Amšiejienė.

 2. Dėl Klaipėdos miesto savivaldybės 2021−2030 metų strateginio plėtros plano patvirtinimo. Pranešėja I. Butenienė.

 3. Dėl pritarimo projekto „Žvejybos produktų iškrovimo vietos prie jūros Klaipėdos miesto teritorijoje įrengimas“ įgyvendinimui. Pranešėja E. Jurkevičienė.

1. SVARSTYTA. Savivaldybės draustinių steigimo, jų ribų keitimo ir gamtos paveldo objektų skelbimo savivaldybės saugomais tvarkos aprašo patvirtinimas.

Pranešėja M. Černiūtė- Amšiejienė pristato sprendimo projektą, kurio esmė yra įvykdyti pasiūlymų dėl saugomų teritorijų steigimo, jų ribų keitimo teikimo ir nagrinėjimo tvarkos aprašo, patvirtinto Lietuvos Respublikos aplinkos ministro 2009 m. rugpjūčio 26 d. įsakymu Nr. D1-491 „Dėl Pasiūlymų dėl saugomų teritorijų steigimo, jų ribų keitimo teikimo ir nagrinėjimo tvarkos aprašo ir Pasiūlymų dėl saugomų teritorijų steigimo, jų ribų keitimo nagrinėjimo komisijos sudarymo patvirtinimo“ 15 punkte nurodytus savivaldybių tarybų kompetencijai priskirtus veiksmus. Sprendimo projekto tikslas – patvirtinti Savivaldybės draustinių steigimo, jų ribų keitimo ir gamtos paveldo objektų skelbimo savivaldybės saugomais tvarkos aprašą.

Paaiškina, kad pernai gruodžio mėnesį aplinkos ministras panaikino galiojančią draustinių steigimo ir gamtos paveldo objektų skelbimo tvarką ir numatė, kad pasiūlymus dėl savivaldybės draustinių steigimo ir gamtos paveldo objektų paskelbimo nagrinėja savivaldybės administracijos direktorius ir tai daro pagal miesto tarybos patvirtintą tvarką, todėl ir parengta tvarka, kurioje numatyta, kaip priimami ir nagrinėjami pasiūlymai dėl savivaldybės draustinių steigimo.

Pažymi, jog naujoje tvarkoje numatoma kaip turi būti pateiktas pasiūlymas ir kokie turi būti dokumentai. Tvarkoje taip pat numatyta, kad pasiūlymus dėl draustinių steigimo nagrinėja Urbanistikos ir architektūros skyrius, o pasiūlymus dėl gamtos paveldo objektų paskelbimo Aplinkosaugos skyrius, tačiau jei savivaldybės specialistams trūksta kompetencijos, tuomet būtų sudaromos darbo grupės, į kurias kviečiami atitinkamų žinių turintys specialistai. Paaiškina, kad tuo atveju, jei bus steigiamas draustinis, turi būti pradedamas rengti vietovės specialusis planas, o prireikus savivaldybės administracija turėtų atlikti papildomų gamtos vertybių tyrimų atlikimą. Pabrėžia, kad galutinius sprendimus dėl savivaldybės draustinio steigimo, ar gamtos paveldo objekto skelbimo priims miesto taryba.

J. Simonavičiūtė domisi ar ši tvarka susijusi su Girulių draustinio steigimu ir kokiems objektams ši tvarka gali būti taikoma.

M. Černiūtė-Amšiejienė informuoja, kad šiuo metu Klaipėdoje nėra saugomų teritorijų, tik yra penki saugomi objektai – medžiai. Sako, kad tuo atveju, jei būtų inicijuojamas draustinio steigimas, tai būtų vadovaujamasi šia tvarka, nes ankstesnė nebegalioja.

J. Simonavičiūtė mano, kad ši naujoji tvarka turi būti paviešinta visuomenei ir siūlo pritarti pateiktam sprendimo projektui.

NUTARTA. Pritarti sprendimo projektui(bendru sutarimu).

2. SVARSTYTA. Klaipėdos miesto savivaldybės 2021−2030 metų strateginio plėtros plano patvirtinimas.

Pranešėja I. Butenienė pateikia atsakymus į gautas pastabas viešinant Klaipėdos miesto savivaldybės 2021–2030 m. strateginį plėtros plano projektą. Pastabos gautos iš savivaldybės tarybos komitetų posėdžių metu; taip pat atskirai gauti raštai; savivaldybės tarybos narių išsakytos nuomonės ir pasiūlymai; pastabos, gautos iš Klaipėdos miesto savivaldybės 2021-2030 metų strateginio plėtros plano rengimo darbo grupių narių; pastabos ir pasiūlymai, gauti iš Klaipėdos miesto savivaldybės administracijos bei pavaldumo įstaigų, socialinių partnerių; pastabos, gautos iš gyventojų ir juos vienijančių organizacijų. Pabrėžia, kad dokumentas buvo viešinamas ir surinkta apie 160 pastabų. Pristato ir pakomentuoja tik tas pastabas, į kurias buvo atsižvelgta ir atliktos korekcijos.

J. Simonavičiūtė mano, kad nereikėtų „Klaipėdos energijai“ suteikti galimybės palikti rezervinius energijos gamybos šaltinius, nes palikus galimybę nebus galima vystyti tos teritorijos. Siūlo išbraukti antrą sakinio dalį – „nagrinėjant galimybę palikti rezervinius energijos gamybos šaltinius“ ir palikti „Įgalinti AB „Klaipėdos energija“ teritorijos dalies konversiją, sudarant sąlygas vystyti komercines, rekreacines veiklas“.

Balsavimu: už- 4 ( J. Simonavičiūtė, A. Velykienė, V. Senčila, E. Mantulova), susilaiko-1( V. Dambrauskas), prieš-1( A. Petraitis), pasiūlymai pritarta.

E. Mantulova mano, kad informacijos prieinamumas turėtų būti visiems ir kitomis kalbomis, todėl siūlo įtraukti priemonę, siekiant sudaryti sąlygas užsieniečiams gauti savivaldybės administracines paslaugas užsienio kalbomis, o kokiomis, palikti spręsti administracijai.

Komiteto nariai pritaria E. Mantulovos siūlymui bendru sutarimu.

A. Velykienė mano, kad autobusų parkas turi užtikrinti viešojo vežimo funkciją, o ne taksi paslaugą, todėl siūlo išbraukti iš 3.1.2.3 priemonės pažangos projektą „Išvystyti ekologiško ir aukštos kokybės taksi paslaugas Klaipėdos mieste“.

Komiteto nariai pritaria A. Velykienės siūlymui (E. Mantulova nusišalina).

NUTARTA:

2.1. Pritarti siūlymams:

2.1.1 Patikslinti  3.2.1.2. priemonės „Įgalinti AB „Klaipėdos energija“ teritorijos dalies konversiją, sudarant sąlygas vystyti komercines, rekreacines veiklas, nagrinėjant galimybę palikti rezervinius energijos gamybos šaltinius“ formuluotę į „Įgalinti AB „Klaipėdos energija“ teritorijos dalies konversiją, sudarant sąlygas vystyti komercines, rekreacines veiklas“;

2. 2.2. Išbraukti iš 3.1.2.3 priemonės pažangos projektą „Išvystyti ekologiško ir aukštos kokybės taksi paslaugas Klaipėdos mieste“;

2. 3.3. Įtraukti priemonę/rodiklį, siekiant sudaryti sąlygas užsieniečiams gauti savivaldybės administracines paslaugas užsienio kalbomis.

2.2. Sprendimą priimti kitame 2021-05-24 komiteto posėdyje.

3. SVARSTYTA. Pritarimas projekto „Žvejybos produktų iškrovimo vietos prie jūros Klaipėdos miesto teritorijoje įrengimas“ įgyvendinimui.

Pranešėja E. Jurkevičienė sako, kad teikiamu tarybos sprendimu prašoma pritarti projekto „Žvejybos produktų iškrovimo vietos prie jūros Klaipėdos miesto teritorijoje įrengimas“ paraiškos teikimui ir finansavimui gauti pagal Lietuvos žuvininkystės sektoriaus 2014-2020 metų veiksmų programos pirmojo Sąjungos prioriteto „Aplinkosaugos požiūriu tvarios, efektyviai išteklius naudojančios, inovacinės, konkurencingos ir žiniomis grindžiamos žvejybos skatinimas“ priemonę „Žvejybos uostai, iškrovimo vietos, aukcionų patalpos ir priedangos. Priemonės tikslas – žuvininkystės įmonių, įskaitant mažos apimties priekrantės žvejybos laivyno, konkurencingumo ir gyvybingumo didinimas ir saugos bei darbo sąlygų gerinimas.

Informuoja, kad šios paraiškos teikėjas yra Klaipėdos miesto savivaldybės administracija, o projektas įgyvendinamas kartu su partneriu verslines žvejybos įmones vienijančia asociacija, t. y. Lietuvos Žuvininkystės produktų gamintojų asociacija. Numatoma didžiausia paramos suma vienam pagal Priemonę pateiktam projektui – 200,0 tūkst. Eur., o paramos paraiškų priėmimo etapui skiriama 480 000 eurų. Projekto įgyvendinimo pabaiga negali būti vėliau nei 36 mėn. nuo paramos sutarties pasirašymo dienos. Projektas turi būti įgyvendintas iki 2023 m. rugpjūčio 31 d. Priemonė yra įtraukta į Klaipėdos miesto savivaldybės 2021-2023 metų strateginį veiklos planą. Pagal šį projektą žvejybos produktų iškrovimo vieta bus įrengta prie specialaus autotransporto įvažiavimo netoli Girulių, kuri atitinka keliamus reikalavimus. Taip pat pažymi, kad norint gauti ES paramą, savivaldybė teisėtais pagrindais turi valdyti iškrovimo vietą, kurioje numatoma atlikti investicijas.

J. Simonavičiūtė siūlo pritarti ir balsuoti už pateiktą sprendimo projektą.

Balsavimu: už-4 (J. Simonavičiūtė, E. Mantulova, A. Petraitis, A. Velykienė), susilaiko-2 ( V. Dambrauskas, V. Senčila), sprendimo projektui pritarta.

NUTARTA. Pritarti sprendimo projektui.

 Posėdis baigėsi 16.30 val.

Posėdžio pirmininkė Judita Simonavičiūtė

Posėdžio sekretorė Aldutė Meniakina